b'\n_START_ARTICLE_\nViktor Turp\n_START_PARAGRAPH_\nViktor Turp (28. veebruar 1905 Aidu vald, Viljandimaa \xe2\x80\x93 19. oktoober 1989 Tallinn) oli eesti maalikunstnik ja karikaturist.\n_START_SECTION_\nElulugu\n_START_PARAGRAPH_\nTurp \xc3\xb5ppis Viru-Jaagupi kihelkonnakoolis ja aastast 1919 Rakvere \xc3\x95petajate Seminaris, kus tema joonistus\xc3\xb5petajaks oli Eduard Ole. Ta l\xc3\xb5petas Rakvere \xc3\x95petajate Seminari 1924. aastal ning t\xc3\xb6\xc3\xb6tas \xc3\xb5petajana N\xc3\xb5mme, V\xc3\xa4\xc3\xa4na ja Kernu algkoolis, samal ajal j\xc3\xa4tkas \xc3\xb5pinguid vabakuulajana 1924\xe2\x80\x931925 Riigi Kunstt\xc3\xb6\xc3\xb6stuskooliskujur Jaan Koorti juures. Jaan Koort soovitas tal maalida ja Turp l\xc3\xa4ks edasi \xc3\xb5ppima Tartusse K\xc3\xb5rgemasse Kunstikooli Pallas joonistus\xc3\xb5petajate kursustele, kust sai 1929. aastal kutsetunnistuse ja astus kaitsev\xc3\xa4kke. _NEWLINE_P\xc3\xa4rast s\xc3\xb5jav\xc3\xa4eteenistust 1931. aastal t\xc3\xb6\xc3\xb6tas Viktor Turp \xc3\xb5petajana Seli-Hagudi, Alu algkoolis, Paldiski \xc3\xbchisg\xc3\xbcmnaasiumis ja Rahum\xc3\xa4e algkoolis 1937\xe2\x80\x931944._NEWLINE_1937. aastal sai temast Eesti Kujutavate Kunstnikkude Kesk\xc3\xbchingu liige. 1944\xe2\x80\x931946 t\xc3\xb6\xc3\xb6tas Tallinna 10. keskkoolis. Aastatel 1946\xe2\x80\x931960 t\xc3\xb6\xc3\xb6tas ta ENSV Kaubandusministeeriumi reklaamib\xc3\xbcroo dekooriateljee kunstnikuna._NEWLINE_Viktor Turp on maetud Aegviidu Vanale kalmistule.\n_START_SECTION_\nLooming\n_START_PARAGRAPH_\nAlates 1931. aastast olid Kunsti Sihtkapitali n\xc3\xa4itustel tema t\xc3\xb6\xc3\xb6d \xc3\xbcleval. Osalenud oma t\xc3\xb6\xc3\xb6dega Eesti Kujutavate Kunstide Kesk\xc3\xbchingu n\xc3\xa4itustest ning eesti kunsti esindusn\xc3\xa4itusest 1937. aastal Kaunases ja Riias. 1938 k\xc3\xa4is ta Soomes, Saksamaal, Hollandis, Belgias ja Prantsusmaal t\xc3\xa4iendusreisil. Turp viljeles olustiku- ("Rehetoas", 1963, EKM), portree- ("Abikaasa portree" 1938, erakogu) ja maastikumaali. Tellimust\xc3\xb6\xc3\xb6na tegi ta T\xc3\xbcri Keskkoolile "Kalevipoja" teemalise kolmikmaali (1937) ja Kehra Keskkoolile pannoo "Kalevi tulek" (1938; m\xc3\xb5lemad temperatehnikas). Turp sai 1939. aastal talurahvaaineliste teoste kavandite v\xc3\xb5istlusel I auhinna ("Mahtra meeste kogunemise" eest). Viktor Turp on teinud ka eksliibriseid ja joonistanud karikatuure._NEWLINE_1975. aastal toimus Tallinna Kunstihoones Viktor Turpi isikun\xc3\xa4itus \xe2\x80\x9e50 aastat sule, pintsli ja meisliga\xe2\x80\x9c, kus olid v\xc3\xa4lja pandud nii tema maalid, karikatuurid, skulptuurid, graafikajoonised kui ka linooll\xc3\xb5iked.'